CELEX: 62019TN0481
Language: el
Date: 2019-07-08 00:00:00
Title: Υπόθεση T-481/19: Προσφυγή της 8ης Ιουλίου 2019 — Portigon κατά ΕΣΕ

9.9.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 305/59
            
         
      Προσφυγή της 8ης Ιουλίου 2019 — Portigon κατά ΕΣΕ
      (Υπόθεση T-481/19)
      (2019/C 305/70)
      Γλώσσα διαδικασίας: η γερμανική
      
         Διάδικοι
      
      
         Προσφεύγουσα: Portigon AG (Ντίσελντορφ, Γερμανία) (εκπρόσωποι: D. Bliesener, V. Jungkind και F. Geber, δικηγόροι)
      
         Καθού: Ενιαίο Συμβούλιο Εξυγίανσης (ΕΣΕ)
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση του καθού της 16ης Απριλίου 2019 περί του υπολογισμού των εκ των προτέρων συνεισφορών στο Ενιαίο Ταμείο Εξυγίανσης για το 2019 (SRB/ES/SRF/2019/10), κατά το μέρος κατά το οποίο η απόφαση αυτή αφορά την προσφεύγουσα·
               
            
                  —
               
               
                  να αναστείλει τη διαδικασία βάσει του άρθρου 69, στοιχεία γ' και δ', του κανονισμού διαδικασίας του Γενικού Δικαστηρίου, μέχρις ότου οι προσφυγές στις υποθέσεις T-365/16, T-420-17 και T-413/18 κριθούν τελεσιδίκως ή οι συναφείς δίκες περατωθούν κατ’ άλλον τρόπο·
               
            
                  —
               
               
                  να καταδικάσει το καθού στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει οκτώ λόγους ακυρώσεως.
      
                  1.
               
               
                  Πρώτος λόγος ακυρώσεως: παράβαση του άρθρου 70, παράγραφος 2, πρώτο έως τρίτο εδάφιο, του κανονισμού (ΕΕ) 806/2014 (1) σε συνδυασμό με το άρθρο 8, παράγραφος 1, στοιχείο δ', του εκτελεστικού κανονισμού (ΕΕ) 2015/81 (2), το άρθρο 103, παράγραφος 7, της οδηγίας 2014/59/ΕΕ (3), το άρθρο 114 ΣΛΕΕ
                  
                              —
                           
                           
                              Το καθού επέβαλε εσφαλμένως στην προσφεύγουσα την υποχρέωση καταβολής συνεισφορών, δεδομένου ότι ο κανονισμός (ΕΕ) 806/2014 και η οδηγία 2014/59/ΕΕ δεν προβλέπουν την υποχρέωση καταβολής συνεισφορών από ιδρύματα που έχουν τεθεί υπό καθεστώς εξυγιάνσεως. Το άρθρο 114 ΣΛΕΕ απαγορεύει την είσπραξη συνεισφορών από ιδρύματα όπως η προσφεύγουσα.
                           
                        
                              —
                           
                           
                              Ο νομοθέτης δεν μπορούσε να στηρίξει την υποχρέωση καταβολής συνεισφορών επί του άρθρου 114 ΣΛΕΕ εκ του λόγου ότι δεν συντρέχει το στοιχείο της συνάφειας προς την εσωτερική αγορά. Η ισχύς εναρμονισμένων κανόνων περί συνεισφορών σε ολόκληρη την Ένωση ούτε καθιστά ευχερέστερη την άσκηση των θεμελιωδών ελευθεριών ούτε αίρει τις αισθητές στρεβλώσεις του ανταγωνισμού σε σχέση με ιδρύματα που αποσύρονται από την αγορά.
                           
                        
                              —
                           
                           
                              Το καθού επέβαλε εσφαλμένως στην προσφεύγουσα την υποχρέωση καταβολής συνεισφορών, δεδομένου ότι το ίδρυμα δεν είναι εκτεθειμένο σε κινδύνους, ότι τυχόν εξυγίανση βάσει του κανονισμού (ΕΕ) 806/2014 αποκλείεται και ότι το ίδρυμα δεν έχει σημασία για τη σταθερότητα του χρηματοοικονομικού συστήματος.
                           
                        
                              —
                           
                           
                              Ήδη από τις αρχές του έτους 2012 η προσφεύγουσα έπαυσε πλέον να αναλαμβάνει νέες επιχειρηματικές δραστηριότητες και έχει τεθεί υπό καθεστώς εξυγιάνσεως λόγω αποφάσεως της Ευρωπαϊκής Επιτροπής σχετικά με κρατικές ενισχύσεις. Διακρατεί το μεγαλύτερο τμήμα των λοιπών υποχρεώσεών της καταπιστευματικώς υπέρ ενός άλλου φορέα.
                           
                        
                              —
                           
                           
                              Ο κατ’ εξουσιοδότηση κανονισμός (ΕΕ) 2015/63 (4) αντιβαίνει στο άρθρο 114 ΣΛΕΕ καθώς και στο άρθρο 103, παράγραφος 7, της οδηγίας 2014/59/ΕΕ ως ουσιώδες στοιχείο του υπολογισμού των συνεισφορών (άρθρο 290, παράγραφος 1, δεύτερο εδάφιο, ΣΛΕΕ).
                           
                        
            
                  2.
               
               
                  Δεύτερος λόγος ακυρώσεως: παράβαση του άρθρου 41, παράγραφος 2, στοιχείο γ', του Χάρτη των Θεμελιωδών Δικαιωμάτων της Ευρωπαϊκής Ένωσης (στο εξής: Χάρτης), δεδομένου ότι η μέθοδος υπολογισμού δεν επιτρέπει την πλήρη αιτιολόγηση της προσβαλλομένης αποφάσεως. Καθό μέτρο ο υπολογισμός ερείδεται επί του κατ’ εξουσιοδότηση κανονισμού (ΕΕ) 2015/63, δεν μπορεί να εφαρμοσθεί.
               
            
                  3.
               
               
                  Τρίτος λόγος ακυρώσεως: παράβαση των άρθρων 16 και 20 του Χάρτη, δεδομένου ότι, λόγω της ιδιαίτερης καταστάσεως της προσφεύγουσας, η προσβαλλόμενη απόφαση παραβιάζει τη γενική αρχή της ίσης μεταχειρίσεως. Η προσβαλλόμενη απόφαση παρεμβαίνει επίσης δυσανάλογα στην επιχειρηματική ελευθερία της προσφεύγουσας.
               
            
                  4.
               
               
                  Τέταρτος λόγος ακυρώσεως (επικουρικώς προβαλλόμενος): παράβαση του άρθρου 70, παράγραφος 2, του κανονισμού (ΕΕ) 806/2014 σε συνδυασμό με το άρθρο 103, παράγραφος 7, της οδηγίας 2014/59/ΕΕ, δεδομένου ότι το καθού κατά τον υπολογισμό του ύψους της συνεισφοράς έπρεπε να εξαιρέσει τις ασφαλείς υποχρεώσεις από τις υποχρεώσεις που σχετίζονται με την καταβολή συνεισφορών.
               
            
                  5.
               
               
                  Πέμπτος λόγος ακυρώσεως (επικουρικώς προβαλλόμενος): παράβαση του άρθρου 70, παράγραφος 6, του κανονισμού (ΕΕ) 806/2014 σε συνδυασμό με το άρθρο 5, παράγραφοι 3 και 4, του κατ’ εξουσιοδότηση κανονισμού (ΕΕ) 2015/63, δεδομένου ότι το καθού εσφαλμένως υπολόγισε τις συνεισφορές της προσφεύγουσας λαμβάνοντας ως βάση τη μικτή αξία των συμβάσεων παραγώγων.
               
            
                  6.
               
               
                  Έκτος λόγος ακυρώσεως (επικουρικώς προβαλλόμενος): παράβαση του άρθρου 70, παράγραφος 6, του κανονισμού (ΕΕ) 806/2014 σε συνδυασμό με το άρθρο 6, παράγραφος 8, στοιχείο α', του κατ’ εξουσιοδότηση κανονισμού (ΕΕ) 2015/63, δεδομένου ότι το καθού εσφαλμένως θεώρησε την προσφεύγουσα ως ίδρυμα υπό αναδιοργάνωση
               
            
                  7.
               
               
                  Έβδομος λόγος ακυρώσεως: παράβαση του άρθρου 41, παράγραφος 1 και παράγραφος 2, στοιχείο α', του Χάρτη, δεδομένου ότι το καθού υπεχρεούτο να παράσχει στην προσφεύγουσα τη δυνατότητα ακροάσεως προ της εκδόσεως της προσβαλλομένης αποφάσεως
               
            
                  8.
               
               
                  Όγδοος λόγος ακυρώσεως: παράβαση του άρθρου 41, παράγραφος 1 και παράγραφος 2, στοιχείο γ', του Χάρτη καθώς και του άρθρου 296, δεύτερο εδάφιο, ΣΛΕΕ, δεδομένου ότι το καθού αιτιολόγησε ανεπαρκώς την προσβαλλόμενη απόφαση
               
            
         (1)  Κανονισμός (ΕΕ) 806/2014 του Ευρωπαϊκού Κοινοβουλίου και του Συμβουλίου, της 15ης Ιουλίου 2014, περί θεσπίσεως ενιαίων κανόνων και διαδικασίας για την εξυγίανση πιστωτικών ιδρυμάτων και ορισμένων επιχειρήσεων επενδύσεων στο πλαίσιο ενός Ενιαίου Μηχανισμού Εξυγίανσης και ενός Ενιαίου Ταμείου Εξυγίανσης και τροποποιήσεως του κανονισμού (ΕΕ) αριθ. 1093/2010 (ΕΕ 2014, L 225, σ. 1).
      
         (2)  Εκτελεστικός κανονισμός (ΕΕ) 2015/81 του Συμβουλίου, της 19ης Δεκεμβρίου 2014, περί ενιαίων όρων εφαρμογής του κανονισμού (ΕΕ) αριθ. 806/2014 του Ευρωπαϊκού Κοινοβουλίου και του Συμβουλίου όσον αφορά τις εκ των προτέρων εισφορές στο Ενιαίο Ταμείο Εξυγίανσης (ΕΕ 2015, L 15, σ. 1).
      
         (3)  Οδηγία 2014/59/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τη θέσπιση πλαισίου για την ανάκαμψη και την εξυγίανση πιστωτικών ιδρυμάτων και επιχειρήσεων επενδύσεων και για την τροποποίηση της οδηγίας 82/891/ΕΟΚ του Συμβουλίου, και των οδηγιών 2001/24/ΕΚ, 2002/47/ΕΚ, 2004/25/ΕΚ, 2005/56/ΕΚ, 2007/36/ΕΚ, 2011/35/ΕΕ, 2012/30/ΕΕ και 2013/36/ΕΕ, καθώς και των κανονισμών του Ευρωπαϊκού Κοινοβουλίου και του Συμβουλίου (ΕΕ) αριθ. 1093/2010 και (ΕΕ) αριθ. 648/2012 (ΕΕ 2014, L 173, S. 190).
      
         (4)  Κατ’ εξουσιοδότηση κανονισμός (ΕΕ) 2015/63 της Επιτροπής, της 21ης Οκτωβρίου 2014, για τη συμπλήρωση της οδηγίας 2014/59/ΕΕ του Ευρωπαϊκού Κοινοβουλίου και του Συμβουλίου όσον αφορά τις εκ των προτέρων συνεισφορές σε χρηματοδοτικές ρυθμίσεις εξυγίανσης (ΕΕ 2015, L 11, σ. 44).